
12 אפריל 2004
סיכום פעילות טייסת 10 ברבעון ראשון 2004 

פעילות הטייסת בחודשים ינואר – מרץ 2004 התאפיינה ב"שגרת עבודה"  שכבר הורגלנו אליה,  וכללה את חוגי התעופה לנוער, מטסים, הטסות על בסיס הומניטרי וטיסות עם המשטרה. עם זאת, חלו מספר התפתחויות  כפי שיפורט בהמשך.

באופן כללי ניתן לומר שהמותג "טייסת 10" ניקלט היטב  בציבור הקשור לתעופה, ושמעה של הטייסת יצא לציבור הרחב: כיום אין כמעט אמצעי תקשורת, כתובה או אלקטרונית  שלא יודע על קיומה ופועלה, מוסדות העוסקים בחינוך נוער ובתי ספר פונים לטייסת ששמעה היגיע אליהם, וגם ארגונים כמו רשות הטבע והגנים, המשרד לאיכות הסביבה ועוד, מבקשים את עזרת הטייסת במטסים ופעילות נוספת.

בתחילת השנה קלטה הטייסת שני חברים חדשים גמלאי חב' אל על: קברניט אברהם קמחי ומהנדס טיסה חנוך אפלמן. שני חברים אלה  עושים חייל בעיקר בחוגי התעופה לנוער, וגם בהטסות.

חנוך אפלמן גם קיבל על עצמו את תפקיד עוזר מנהל מחוז מרכז, יחד עם אברהים מילאד.

יצוין, כי המתנדבים  פעילי הטייסת הם לרוב אותם האנשים. לצערנו, חלק גדול מהרשומים בטייסת 10, כ-40% (!) עדיין אינם פעילים כלל, ופניות אישיות אליהם לא הניבו תוצאות עד כה.

כקצין המתנדבים של הטייסת אשמח לקבל ולדון בכל רעיון של מי מהמתנדבים או חברי האגודה, כיצד אפשר לרתום לפעילות את אותם חברים ובכלל רעיונות ומחשבות ובקשר לפעילותה הכללית של הטייסת.

משמר אזרחי מוטס

בסוף פברואר 2004 הופסקו זמנית הטיסות עם המשטרה, וזאת ביזמת היחידה האווירית.  הסיבה, מבחינתם: ספקות באשר לחוקיות הטיסות, ובדיקה מחודשת של הנושא.  כידוע, הטיסות עם המשטרה נדרשות להיות בהגדרה טיסות פרטיות, ואכן, לפני תחילת הפעילות נערכה בדיקה יסודית של כל הנוגעים בדבר עם מנהל תעופה אזרחית, משפטנים ואנשי תעופה, אנשי ביטוח וכדומה. נימצא כי הטיסות אכן פרטיות בהגדרה. המנהל נתן את ברכתו ואף אישר בהמשך את השימוש בקשר בטיסות עם המשטרה בכינוי הקוד "טייסת 10" במקום אות קריאה של המטוס, כאשר צמוד אליו מספר סידורי קבוע של הטייס.

בתגובה להפסקת הטיסות ניבדק הנושא מחדש על ידנו, ושוב הביעו כל המומחים את דעתם כי להפסקת הטיסות אין כל בסיס הגיוני והטיסות הן אכן פרטיות לכל דבר.

הנהלת הטייסת לא מרפה מעיסוק בנושא ומפעילה לצורך כך בעלי תפקידים קובעים במנהל ובאק"ם , מתוך עמדה תקיפה ומכובדת. אנו מקווים שבעתיד הקרוב תיפתר הבעיה ונחזור לטוס עם היחידה האווירית.

עד להפסקת הטיסות טסו טייסי המשמר האזרחי המוטס  ברבעון זה כ-15 שעות ב-11 גיחות במשימות משטרה.

חוגי תעופה לנוער

בסוף חודש מרץ  הסתיימו רוב חוגי התעופה של הסמסטר הראשון שנערכו בבתי הספר. לאחר פסק זמן למנוחה והתארגנות, ייפתחו חוגים חדשים, בבתי הספר האלה ובמוסדות נוספים.

באזור המרכז, בניהולו של איברהים מילאד, הסתיימו  החוגים בבתי הספר: תיכון ממלכתי דתי ע"ש יגאל אלון ביהוד,  תיכון י"ב  וטרה סנטה ביפו,  תיכון מקיף, טרה סנטה ואורתודוקסי ברמלה לד.  הדריכו: אילן מיטל, אבי דורון, דב לבנון, אברהים מילאד, איתי ספקטור,חנוך אפלמן, גדעון ברנע (שאינו חבר אגודה)  ואשר נחמיאס.

ברחובות נפתח לאחרונה חוג תעופה בבית הספר דה שליט. החוג מונחה ע"י חברנו קים (אברהם קמחי) ומונה כ-25 תלמידים. 

באזור השרון, בניהולו של איציק מה יפית, מתקיימים חוגי התעופה בהוסטל "בין הגלים" ובבית ספר "מיפתן" בכפר סבא. באופן חריג , שני חוגים אלה מתנהלים ע"י שני מתנדבים שאינם חברי הטייסת והאגודה: רועי וורצברג ודודי רוגובין.

באזור הצפון, בניהולו של אבנר הלוי, מופעלים חוגי התעופה הבאים:

בבית ספר תיכון ירקא בהדרכת שלומי אורבך, בבית ספר אורט אפק בקרית ביאליק  בהדרכת דוד גורודצקי, בבית ספר עמל "נופרים בגליל"  בהדרכת אבנר הלוי, ובחטיבת הביניים אורט קרית מוצקין בהרכת ממה ליפשיץ.

בחודש  מאי  נתחיל בהדרכת נוער שבטיפול  האגף לקידום נוער במשרד החינוך. נוער זה, בגילאים 15-18 הנו נוער מנותק ונוער בסיכון, ולכן אנו מתאימים את תכנית ההדרכה לצרכיו. החוגים הראשונים ייפתחו בבאר שבע ובשדרות וכנראה גם בערד וקריית מלאכי.  זה יהיה כנראה הניסיון הראשון בעבודה שלנו עם נוער כזה. כמובן שכל התכנית מתבצעת בתאום מלא עם האגף ומדריכיו, והקבוצות הראשונות יהוו "פיילוט" להמשך.

פרוייקט חניכת טייסים  חדשים

פרוייקט זה, הנהוג בארה"ב בארגון ה-AOPA  וזוכה שם להצלחה רבה, מופעל החל מהחודש גם אצלנו. כטייסים חונכים התנדבו 27 טייסים מתנדבי טייסת  10. אנו מקווים שטייסים אלה יוכלו לתרום מניסיונם  לטייסים החדשים, גם כאלה שאינם חברי האגודה.

טיסות למען הקהילה

ברבעון זה (כמו בקודמים) הטיסו מתנדבי הטייסת נערים בעלי מגבלות שונות או נערים מה"פריפריה החברתית", שללא טייסת 10 לא היו זוכים לחוות את חווית הטיסה:

אזור השרון בהנהלת איציק מה יפית: הטסת 15 נערי "צהלה" ב-17.3 בהרצליה. ס"ה: 5:00 שעות טיסה. הטיסו: יעל רוזן, מארק וולפארט, יזהר נוי ודני גוטמן.

אזור הצפון בהנהלת אבנר הלוי: הוטסו 30 ילדים  לציון 100 שנות תעופה. ס"ה  כ-4   שעות טיסה.

הטיסו: אבנר הלוי, שמואל שטיינר, דוד גורודצקי.

מטס למען רשות הטבע והגנים: נערך ב-20.3.  הטיסו:   יוסי הומל, דוד גורודצקי, שמוליק שטיינר, אבנר הלוי.  ס"ה 8:00    שעות טיסה.

בנוסף, הוטסו נערים מצטיינים תלמידי חוגי התעופה בסיום מערך הלימודים.

ס"ה טסו מתנדבי  הטייסת למען הקהילה ברבעון הראשון של השנה כ-45 שעות,  ועסקו בהדרכת  כ-300 ילדים בחוגי תעופה ב-13 בתי ספר ברחבי הארץ, והכל בהתנדבות מלאה!

תודה וברכה למתנדבים!

אשר נחמיאס

קצין מתנדבים טייסת 10 

דובר אגודת התעופה

